טָאנְגְשָׁאן (במנדרינית: 唐山; בפין-יין: Tángshān) היא נציבות עירונית ועיר נמל תעשייתית בצפון-מזרח מחוז חביי שבצפון-מזרח הרפובליקה העממית של סין, על החוף הצפוני של ים בוהאי. העיר נתפרסמה ברעידת האדמה הגדולה שאירעה בה בשנת 1976 בעוצמה של 7.8 בסולם ריכטר, אשר שטחה חלק ניכר ממנה ובה נהרגו לפחות 255,000 תושבים על פי הערכות רשמיות. העיר נבנתה מחדש, והפכה לאטרקציה תיירותית. בה אחד מעשרת הנמלים הגדולים בסין. טאנגשאן גובלת מצפון עם צ'נגדה, ממזרח עם צ'ינחואנגדאו, ממערב עם טיינג'ין ונמצאת כ-149 ק"מ דרום-מזרחית לבייג'ינג בירת סין. לוקח כ-2 שעות על הכביש כדי להגיע מטאנגשאן לבייג'ינג וכשעה לטיינג'ין.